ΓΡΑΠΤΗ ΕΡΩΤΗΣΗ E-4037/97 υποβολή: Joaquνn Sisσ Cruellas (PPE) προς την Επιτροπή (14 Iανουαρίου 1998)

Θέμα: Κνησμός των προβατοειδών

Η πιθανή σχέση της σπογγώδους εγγεφαλοπάθειας των βοοειδών, ασθένειας των τρελλών αγελάδων, και της ασθένειας των προβατοειδών γνωστής ως κνησμός ή τρεμούλα, μας υποχρεώνει να λάβουμε ορισμένα μέτρα πρόληψης. Η λέξη κνησμός («scrapie»), με την οποία είναι γνωστή η ασθένεια αυτή μεταξύ των αγγλοσαξόνων συγγραφέων, σημαίνει «ξύσιμο», ως το πλέον προφανές σύμπτωμα της ασθένειας αυτής. Η «scrapie» χαρακτηρίζεται απο έντονο κνησμό, σταδιακό κινητικό αποσυντονισμό, παράλυση και θάνατο. Η ασθένεια αυτή εμφανίστηκε στην επικαιρότητα λόγω της σπογγώδους εγγεφαλοπάθειας των βοοειδών και της μετάδοσής της στον άνθρωπο, δεδομένου ότι αμφότερες προκαλούνται απο μη συμβατικό μολλυσματικό παράγοντα, το πρίον, που προσβάλλει και τα ζώα και τον άνθρωπο. Η κύρια πηγή μόλυνσης σε ένα κοπάδι είναι η εισαγωγή ζώων απο μολυσμένα εκτροφεία, με άμεση επαφή ή μετάδοση απο τους γονείς. Η «scrapie» εξελίσσεται με πολύ βραδύ ρυθμό, σε διάστημα απο δύο έως δέκα μηνών, επιφέροντας σταδιακά τον θάνατο, ενώ τα ζώα που προσβάλλονται είναι συνήθως ηλικίας άνω του έτους, μεταξύ δύο και τεσσάρων ετών, και εμφανίζουν εκτεταμένη απώλεια τριχώματος. Οι βλάβες που προξενούνται περιορίζονται σε αυτές μιάς πραγματικής εγγεφαλοπάθειας, του ιδίου τύπου με αυτήν της τρελλής αγελάδας, και ακόμη δεν υπάρχει θεραπεία ούτε ειδικά εμβόλια, οπότε πρέπει να θυσιάζονται όλα τα προσβεβλημένα ζώα και οι απόγονοί τους.

Δεδομένης της απήχησης που είχε σε ολόκληρη την ευρωπαϊκή κοινωνία το θέμα της τρελλής αγελάδας, θα επιθυμούσα να πληροφορηθώ:

- Προέβη η Επιτροπή σε κάποια έρευνα προκειμένου να διαπιστώσει την έκταση της ασθένειας «scrapie» στα προβατοειδή της Ευρώπης; εάν ναι, ποιά ήσαν τα αποτελέσματα; εάν όχι, σκοπεύει να το πράξει;

- Ποιά προληπτικά μέτρα λαμβάνονται προκειμένου η ασθένεια αυτή να μην καταστεί «η ασθένεια των τρελλών προβάτων»;

Απάντηση του κ. Fischler εξ ονόματος της Επιτροπής (17 Φεβρουαρίου 1998)

Το αξιότιμο μέλος του Κοινοβουλίου δικαίως συνδέει την σπογγώδη εγκεφαλοπάθεια των βοοειδών (ΣΕΒ) με την νόσο scrapie (τρεμώδης νόσος των προβάτων), η οποία είναι ένα είδος σπογγώδους εγκεφαλοπάθειας των προβάτων και των αιγών. Και οι δύο προναφερόμενες νόσοι εντάσσονται στην ομάδα νόσων, οι οποίες είναι γνωστές ως μεταδοτικές σπογγώδεις εγκεφαλοπάθειες (ΜΣΕ), ενώ μία από τις υποθέσεις, όσον αφορά την εμφάνιση ΣΕΒ σε βοοειδή, στηρίζεται στο γεγονός ότι εκδηλώθηκε μετά τη σίτιση τους με κρεατοστεάλευρα που περιείχαν τον παθογόνο παράγοντα της νόσου scrapie.

Θα πρέπει να τονίσουμε ότι η νόσος scrapie εντοπίστηκε στα πρόβατα πριν από δύο αιώνες περίπου, ενώ η εκδήλωσή της είναι δυνατή σε όλο τον πλανήτη, οπουδήποτε φυλάσσονται πρόβατα. Πέραν αυτού, δεν υπάρχει αποδεδειγμένη σχέση μεταξύ της νόσου scrapie και άλλης νόσου για τους ανθρώπους. Ωστόσο, η ΣΕΒ μεταδόθηκε πειραματικώς σε πρόβατα, στα οποία χορηγήθηκαν τμήματα μολυσμένου με ΣΕΒ μυελού βοοειδών, με αποτέλεσμα να εκδηλωθεί νόσος με κλινικά συμπτώματα ίδια με αυτά της νόσου scrapie. Παρόλο που η σίτιση προβάτων και αιγών με πρωτεΐνες που προέρχονται από μηρυκαστικά έχει απαγορευτεί στην Κοινότητα από το 1994, δεν αποκλείεται, σε έσχατη περίπτωση, η ΣΕΒ να προσβάλλει και τα πρόβατα, και να θεωρείται εσφαλμένα ότι πρόκειται για τη νόσο scrapie.

Για το λόγο αυτό, η Επιτροπή έχει συμπεριλάβει τους υψηλού κινδύνου ιστούς προβάτων και αιγών στην απόφαση 97/534/ΕΚ της 30ής Ιουλίου 1997 σχετικά με την απαγόρευση της χρήσης υλικών που παρουσιάζουν κίνδυνο από άποψη μεταδοτικών σπογγωδών εγκεφαλοπαθειών ((ΕΕ L 216 της 08.08.1997 )).

Η οδηγία 91/68/ΕΚ του Συμβουλίου της 28ης Ιανουαρίου 1991 σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων ((ΕΕ L 46 της 19.02.1991 )) θεσπίζει απαίτηση γνωστοποίησης της υποψίας ή της εμφάνισης της νόσου scrapie στις αρμόδιες αρχές του κράτους μέλους. Τα κράτη μέλη έχουν διαφορετικές εθνικές απαιτήσεις για την παρακολούθηση της ανωτέρω νόσου, ενώ η Επιτροπή επεξεργάζεται πρόταση θέσπισης κοινοτικών κανόνων για την παρακολούθηση ΜΣΕ, η οποία αναμένεται να υποβληθεί στο Συμβούλιο κατά το δεύτερο εξάμηνο του 1998 και, όταν ψηφιστεί, θα παρέχει τις πληροφορίες στις οποίες αναφέρεται το αξιότιμο μέλος του Κοινοβουλίου.